Pripadnik Oružanih snaga RH koji sudjeluje u vojnoj misiji NATO-a u Poljskoj pao je na alkotestu prilikom povratka u bazu, zbog čega je nakratko zadržan, potvrdili su za tportal iz Ministarstva obrane RH:

'Prilikom povratka u bazu Bemowo Piskie Area (BPTA) u Poljskoj, u kojoj je smješten 1. hrvatski kontingent NATO-ve aktivnosti ojačane prednje prisutnosti i gdje na ulasku u bazu pripadnici vojne policije Oružanih snaga Republike Poljske provode rutinsku kontrolu alkotestiranja, jedan vojni policajac, pripadnik HRVCON-a, zbog pozitivnog alkotesta kratko je zadržan te ubrzo vraćen u postrojbu.'

Ministarstvo navodi i kako se 'zbog povrede vojne stege provodi postupak utvrđivanja okolnosti navedenog događaja', ali ne želi otkriti koje su moguće sankcije i prijeti li tom pripadniku OSRH povratak u Hrvatsku zbog nedoličnog ponašanja.